SCGP บวก 4% รับปิดดีล “Intan Group” ฉลุย โบรกฯมองทั้งปีกำไรทะลุ 9 พันลบ. ชูเป้า 77 บ.
SCGP บวก 4% อานิสงส์ปิดดีล "Intan Group" สำเร็จ เข้าซื้อหุ้น 75% โบรกฯมองทั้งปีกำไรปกติแตะ 9.20 พันลบ. อีกทั้งคาดดีล Deltalab จะได้ข้อสรุปภายในไตรมาส 3 แนะนำ “ซื้อ” ราคาเป้าหมาย 77 บ. 
16 ส.ค. 2564

ผู้สื่อข่าวรายงานว่าวันนี้ (16 ส.ค.2564) ราคาหุ้นบริษัท เอสซีจี แพคเกจจิ้ง จำกัด (มหาชน) หรือ SCGP ปิดตลาด อยู่ที่ระดับ 70.75 บาท เพิ่มขึ้น 2.50 บาท หรือ 3.66% โดยทำจุดสูงสุดที่ 70.75 บาท และทำจุดต่ำสุดที่ 67.50 บาท ด้วยมูลค่าการซื้อขาย 1.01 พันล้านบาท

ทั้งนี้ด้วยราคาหุ้น SCGP ที่ปรับขึ้นนั้นคาดว่า SCGP ประกาศความสำเร็จการเข้าซื้อหุ้น 75% ใน Intan Group (ประกอบด้วย PT Indonesia Dirtajaya Aneka Industri Box, PT Bahana Buana Box, และ PT Rapipack Asritama) หลังจากที่ได้แจ้งในเว็บ SET เมื่อวันที่ 10 พ.ค. 2564 ทั้งนี้ธุรกรรม ดังกล่าวจะดำเนินการผ่านบริษัทย่อย TCG Solutions Pte. Ltd. ที่ถือหุ้นทั้งหมดโดยบริษัทกลุ่มสยาม บรรจุภัณฑ์ จำกัด (TCG) ซึ่งเป็นบริษัทร่วมทุนระหว่าง SCGP และ Rengo Company Limited ที่ สัดส่วน 70% และ 30% ตามลำดับ ซึ่งบริษัทคาดมูลค่าธุรกรรมทั้งหมดอยู่ที่ 2.10 พันล้านบาท แบ่งออกเป็นการชำระค่าหุ้นงวดแรก 2 พันล้านบาท และงวดที่ 2 ราว 100 ล้านบาท โดยบริษัทจะเริ่มแสดงผลประกอบการ Intan Group ในงบการเงินรวมตั้งแต่ ส.ค. 2564 เป็นต้นไป
ด้านบริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (16 ส.ค.2564) ซึ่งจากข้อมูลธุรกรรมที่บริษัทเปิดเผยเพิ่มเติม ทางฝ่ายวิจัยมีมุมมองเป็นกลาง ทั้งนี้โดยรวมเป็นไปตามที่คาดว่ามูลค่าธุรกรรมจะอยู่ที่ราว 2 พันล้านบาท และ Contribution กำไร SCGP ต่อปีอยู่ที่เพิ่มขึ้น 1% โดยทางฝ่ายวิจัยได้รวมดีล Intan Group ไว้ในประมาณการแล้ว ด้านมูลค่าการซื้อหุ้น Intan Group คิดเป็น P/E ที่ 25 เท่าใกล้เคียงกับดีล SOVI ที่ผลิตภัณฑ์อยู่ใน Segment ใกล้เคียงกันซึ่งมี P/E อยู่ที่ราว 20 เท่า
นอกจากนี้ทางฝ่ายวิจัยมองว่าดีลดังกล่าวยังมี Potential ในการขยายตัวอีกมาก โดยจะช่วยเพิ่ม Synergy โดยตรงกับธุรกิจกระดาษบรรจุภัณฑ์ (Fajar) ของบริษัทในอินโดนีเซีย ยังคงประมาณการกำไรปกติปี 2564 ที่ 9.20 พันล้านบาท เพิ่มขึ้น 38% จากงวดเดียวกันของปีก่อน และปี 2565 ที่ 1.10 หมื่นล้านบาท เพิ่มขึ้น 21% จากงวดเดียวกันของปีก่อน โดยนอกเหนือจากดีล Duy Tan และ Intan Group ทางฝ่ายวิจัยคาดดีล Deltalab จะได้ข้อสรุปภายในไตรมาส 3/2564 เช่นกัน
อย่างไรก็ดีทางฝ่ายวิจัยยังคงคำแนะนำ “ซื้อ” ด้วยราคาเป้าหมาย 77.00 บาท อิงปี 2565 ค่า PER ที่ 30 เท่า ทั้งนี้ยังคงมีมุมมองบวกต่อ SCGP จาก (1) ทิศทาง Core EPS ที่จะขยายตัวต่อเนื่องเพิ่มขึ้น 13% CAGR (2563 – 2565) และ (2) โอกาสในการเห็นดีล M&amp;P เพิ่มเติมยังมีสูงมากซึ่งจะเป็น Upside ต่อประมาณการ
 